ཚང་མས་ངུ་སྐད་རྒྱག་སའི་ཕྱོགས་སུ་བལྟ་དུས།དེ་ནི་ཨ་མ་ཆོས་སྐྱིད་ཀྱི་བུ་མོ་ཚེ་གཡང་རེད།ཚང་མས་ཁོ་མོ་ངུ་བའི་རྒྱ་མཚན་གསལ་པོ་ཤེས།ཁོ་མོའི་ཨ་ཅག་གྲོངས་ནས་བདུན་ཚིག་གསུམ་པའང་ཟིན་མེད།ངོ་མ་མི་རྣམས་སེམས་སྡུག་དགོས་པ་ཞིག་སྟེ།ཨ་ཅག་དེ་ལོ་ན་ཉི་ཤུ་ལྷག་ཙམ་ལས་སོན་མེད་ཅིང་།ཕྲུ་གུ་སྐྱེས་སྐབས་སྟབས་མ་ལེགས་པར་ཁྲག་མང་པོ་ཤོར།དེ་དུས་དྲག་འགོག་པའི་ཐབས་ཤེས་སུ་ལ་ཡོད།གཞོན་སྐྱེས་རྐང་མགྱོགས་ཁ་ཤས་ཀྱིས་ཤང་དུ་ཨེམ་རྗེ་འབོད་པར་ཕྱིན་ཀྱང་།ཨེམ་རྗེ་སླེབས་མ་ཚར་གོང་མཆུ་ཏོ་དང་བཞིན་མདངས་ཐལ་སྐྱར་གྱུར་ཅིང་།ཟུངས་ཁྲག་དོན་མཚམས་ཆད་ནས་དེར་ཡོད་ཀྱི་སྤུན་ཉེ་དང་ཕྱི་མི་རྣམས་ཀྱིས་མིག་གིས་མཐོང་སར་འཇིག་རྟེན་ཕྱི་མའི་ལམ་དུ་ཆས།གསར་དུ་བཙས་པའི་ཚེ་སྲོག་ཆུང་ངུ་དེ་ནི་ཟུར་གྱི་ཉལ་ཁྲིའི་ཐོག་ནས་འཇིག་རྟེན་མི་ཡུལ་དུ་སླེབས་པའི་དགའ་སྣང་གིས་རྐང་རྐྱང་ལག་རྐྱང་བྱེད་པས་སྐབས་དེའི་འཁུར་དུ་མི་བཟོད་པའི་སྡུག་བསྔལ་ལ་སྣང་དོགས་ཅི་ཡང་མ་མཆིས།མུ་གེའི་གང་ལ་ཟླ་ལྷགཅེས་པའི་དཔེ་ལྟར་སྐབས་དེར་ཁྱོ་ག་དེ་ཡང་རང་གི་ཡུལ་དུ་ལོག